Gandia acollirà les primeres Jornades sobre aigües potables i residuals a la Safor
08 octubre 2019

## Gandia acollirà les primeres Jornades sobre aigües potables i residuals a la Safor08 octubre 2019Última actualització: 14 juliol 2025

![](../gestion/img/_AO_0399-copia.jpg)  
  

**E**l regidor delegat de Serveis bàsics a la ciutadania, Miguel Ángel Picornell; acompanyat de Miquel Font, director de tusnoticiasdelasafor.com i organitzador de les jornades; Mònica Escandell, responsable de l'empresa CVI (Control de Vertidos Industriales) i coordinadora de la iniciativa; i Javier Grau, director de zona de Bankia, han presentat aquest matí en roda de premsa les primeres Jornades sobre aigües potables i residuals a la Safor que es desenvoluparà a Foment els dies 15 i 16 d'octubre.  
  
**Miguel Ángel Picornell** ha explicat que el primer dia s'abordarà a l'aigua de consum, mentre que el segon dia els especialistes tractaran les aigües fecals que es produeixen per usos industrials i ciutadans. "_És un bon moment per abordar aquesta problemàtica. En aquestes jornades comptarem amb la intervenció de destacades autoritats en la qüestió, representants de les administracions públiques i tècnics en la matèria que no només abordaran els problemes de la gestió de l'aigua sinó que exposaran les possibles solucions_".  
  
Per la seua banda, **Miquel Font** ha agraït al consistori, Foment i a Bankia com a patrocinador de la jornada, totes les facilitats i la col·laboració prestada per posar en marxa aquestes jornades. "_L'aigua és un element important de la nostra història i bàsic per al desenvolupament. La nostra intenció en aquestes jornades és donar eines als empresaris i els tècnics municipals perquè d'una banda, estiguen al dia en la legislació i puguen conéixer les solucions als problemes puntuals que puguen ocórrer_".  
  
Durant la seua intervenció, **Mònica Escandell** ha explicat el gruix del programa on participaran el Col·legi Farmacèutic, tècnics municipals i representants d'EPSAR, Hidrotec, TECVASA, Global Omnium, Labtecnic, EPSAR, Ambientalia Levante o Acondaqua, entre d'altres.  
Escandell ha recalcat durant la seua intervenció que la inscripció en l'activitat és gratuïta però que l'aforament és limitat pel que les persones interessades a participar hauran d'omplir el formulari web amb la major antelació possible a: https://controlvi.com/jornadas- sobre-aigües-potables-i-residuals-a-la-safor /  
  
Finalment, **Javier Grau** ha explicat que es tracta d'una iniciativa molt interessant per a la comarca i la Comunitat Valenciana. "_Esperem que la jornada siga un èxit i des d'ací vull emplaçar a totes les persones interessades a participar i acudisquen a les jornades_".

[Twittear](https://twitter.com/share)